Mustijoen ja Sipoonjoen vesistöjen välinen rannikkoalue

**Mustijoen ja Sipoonjoen vesistöjen välinen rannikkoalue** kuuluu Suomenlahden rannikkoalueeseen (vesistöaluetunnus&nbsp;81) ja se sijoittuu mantereella kahden päävesistön, Mustijoen vesistön&nbsp;(19) ja Sipoonjoen vesistön&nbsp;(20), ja Suomenlahden merialueen (91) väliin Suomenlahden rannikolla.

## Yleistä
Rannikkoalueen itäpuolella sijaitsee Mustijoen vesistöalue ja länsipuolella Sipoonjoen vesistöalue, ja nämä vesistöalueet kohtaavat toisensa pohjoisessa. Niiden välisen alueen rannikon edustalla idässä on Svartbäckfjärden, jonka pohjoispäähän laskee Mustijoki, etelässä saarien suojaama Insjön ja Siverfjärden, ja lännessä Sipoonlahti. Alue sijaitsee Uudellamaalla Sipoossa ja Porvoossa.

## Vesistöalueet
Rannikkoalueen vesistöalueita esitellään tässä artikkelissa idän suunnasta kohti länttä. Valuma-alueella on vain yksi lasku-uoma, mutta välialueella voi olla monia lasku-uomia mereen.

### Välialue 81V040
Välialue 81V040 sijaitsee meren rannassa Mustijoen ja Kullobäckenin välissä. Sen valuma-alue jääkin idässä ja pohjoisessa Mustijoen vesistön (19) ja lännessä Kullobäckenin valuma-alueen (81.041) väliin. Sen vesistöjä ovat Bredvassvikeniin ja Livalaxiin laskevat ojat, jotka ovat molemmat pelto-ojia. Alueella ei sijaitse lampia tai järviä. Porvoon väylä ja Porvoon rautatie kulkevat alueen kautta.

### Kullobäckenin valuma-alue (81.041)
Valuma-alueen pohjoispuolella sijaitsee välialue 81V040, kaakkoispuolella välialue 81V042, lounaispuolella Nevas ån valuma-alue (81.043) ja pohjoisessa Mustijoen vesistö (19). Kullobäcken laskee Porvoossa Kullovikeniin, joka sijaitsee Kilpilahden pohjoispuolella. Joen alajuoksu Kulloon kartanon kohdilta kuuluu Suomenlahden merialueeseen (91) ja kartanon kohta on Kullobäckenin valuma-alueen alaraja. Puron latvahaarat alkavat Kilpilahden länsipuolelta Sipoon metsistä, virtaavat aluksi koilliseen Porvoon väylän ja Porvoon rautatiestä haarautuvan Sköldvikin radan ympäristössä alittaen nämä joitakin kertoja. Valuma-alueella sijaitsee puron vieressä kaatopaikka.

### Välialue 81V042
Välialue muodostaa rannikkoalueen Kullobäckenistä suistosta Kitön edustan Insjön rannikolle, jossa mereen laskee välialueen länsirajana oleva Nevas å. Välialueen vedenjakajan lounaispuolelle jää Nevas ån valuma-alue (81.043) ja pohjoisessa sen kietoo ympärille Kullobäckenin valuma-alue (81.041). Välialueella on useita mereen laskevia ojia. Kullovikeniin tulee Nybyn pelloilta kaksi oja. Toinen oja tulee golfkentältä, jossa on pieniä tekolampia. Kilpilahden länsiosassa sijaitsee Hackarlandet-tekojärvi, jonka laskuoja virtaa koilliseen ja laskee Rantakylässä mereen Svarbäckefjärdenissä. Myös Nikuvikeniin on johdettu neljä ojaa metsämaastosta. Pedarsvikeniin laskee Svartbäckin peltoaukealta tuleva Dybäcken ja Ästervikeniin kaksi lyhyttä ojaa. Etelässä Spjutsundista alkava Näset sulkee yhdessä Kitön ja Löparön kanssa väliinsä Insjön ja Siverfjärdenin merialueen. Sinne Kitvikeniin laskee Nutabäcken, joka jää Nevas ån itäpuolelle.

### Nevas ån valuma-alue (81.043)

Valuma-alueen vedenjakajan länsipuolella sijaitsevat etelässä välialue 81V044, sitten Hangelbybäckenin valuma-alue (81.045) ja pohjoisessa Sipoonjoen vesistö (20). Sipoonjoen- ja Mustijoen vesistöllä (19) on Nevas ån valuma-alueen kanssa yhteinen vedenjakajaa pohjoisessa. Itäpuolella vedenjakajan taakse jäävät etelässä välialue 81V042 ja pohjoisempana Kullobäckenin valuma-alue (81.041). Nevas ån latvahaarat ulottuvat lähes Sipoon keskustaajamaan asti. Siellä se alkaa Savijärvestä (40 ha), jonka laskuoja mutkittelee etelää kohti Tärskogin peltoaluetta. Joki on tästä alkaen savimaiden joki. Se alittaa vierekkäin sijaitsevat seututien 170 ja Porvoonväylän Boxin kylässä. Peltojen jälkeen tulee Nevasin golfkenttä, jonka jälkeen on Storängarnan kapea peltolaakso. Joki laskee Köngsvikeniin, joka aukeaa Insjöniin. Joen tärkeitä sivuojia ovat esimerkiksi Grundträsketin (16 ha) laskuoja Tärskogissa ja pienemmän Lillträskin (1 ha) laskuoja pohjoisempana.

### Välialue 81V044
Rannikolla Nevas ån ja Hangelbybäckenin suistojen väliin jää välialue 81V044, joka ulottuu sisämaassa Hangelbyträsketiin. Välialueen luoteispuolella sijaitsee Hangelbybäckenin valuma-alue (81.045) ja koillispuolella Nevas ån valuma-alue (81.043). Välialueella useat ojat laskevat mereen. Itäisimmät ovat Köningvikeniin laskeva Byträsketin (4 ha) oja ja Kassvikeniin laskevat kaksi ojaa. Träskbyn ympärille levittäytyvän niemen länsipuolelle laskevat Majholmenin alle sekä Karilovikenin oja että Salparin oja Lammträsketistä.

### Hangelbybäckenin valuma-alue (81.045)
Hangelbybäckenin valuma-alueen vedenjakajan lounaispuolella on välialue 81V046, länsipuolella Sipoonjoen vesistö (20), pohjois- ja länsipuolella Nevas ån valuma-alue (81.043), ja kaakkoispuolella välialue 81V044. Hangelbybäcken voidaan katsoa alkavan Taasjärvestä (18 ha) Söderkullan asuinalueelta. Sen laskuoja virtaa itään ja saa mukaansa seututien 170 ja Porvoonväylän seudulla kuivatusojien vedet ja varsinkin Hangelbyssä siihen yhtyy useita johto-ojia. Hangelbyssä se muuttuu savikoiden virtavedeksi, joka laskee Hangelbyvikeniin. Alajuoksulle yhtyy idässä sijaitsevan Hangelbyträsketin (10 ha) laskuoja.

### Välialue 81V046
Välialue 81V046 sijaitsee Sipoonlahden rannikkoalueella. Sen pohjoispuolella sijaitsee Sipoonjoen vesistö (20) ja itäpuolella Hangelbybäckenin valuma-alue (81.045). Alueelta laskee Sipoonlahteen lyhyitä pelto-ojia. Bastuvikeniin laskee kaksi metsäojaa, mutta sitten rannikkoalue päättyykin Hangelsbyvikeniin.

## Katso myös
* Luettelo Suomen vesistöistä

## Lähteet